1.SÚVISLOSTI

Listom, ktorý Komisia zaevidovala 26. apríla 2017, Rumunsko požiadalo na základe článku 395 smernice o DPH o povolenie uplatňovať 0 % sadzbu DPH na určité dodania tovaru a poskytnutia služieb. Komisia o žiadosti predloženej Rumunskom informovala v súlade s článkom 395 ods. 2 smernice o DPH ostatné členské štáty listom zo 4. októbra 2017. Listom z 5. októbra 2017 Komisia oznámila Rumunsku, že má všetky údaje, ktoré považuje za potrebné na posúdenie žiadosti.

Podľa článku 395 smernice o DPH Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení danej smernice s cieľom zjednodušiť výber DPH alebo zamedziť určitým daňovým únikom alebo vyhýbaniu sa daňovým povinnostiam. Keďže v tomto postupe sa stanovujú výnimky zo všeobecných zásad DPH, v súlade s ustálenými rozhodnutiami Súdneho dvora Európskej únie by rozsah pôsobnosti takýchto výnimiek mal byť obmedzený a mali by byť primerané.

Sadzby DPH uplatniteľné na dodania tovaru a poskytnutia služieb sa stanovujú v článkoch 96 až 99 smernice o DPH. Rumunsko by sa chcelo odchýliť od týchto ustanovení a uplatňovať 0 % sadzbu DPH na určité dodania tovaru a poskytnutia služieb, na ktoré sa obvykle uplatňuje štandardná alebo znížená sadzba DPH. O toto opatrenie žiada v snahe bojovať proti daňovým únikom.

2.ŽIADOSŤ

Rumunsko na základe článku 395 smernice o DPH žiada Radu, aby ho jednomyseľne na návrh Komisie oprávnila uplatňovať 0 % sadzbu DPH na dodania tohto tovaru a poskytovanie týchto služieb:

-dodávanie obytných nehnuteľností fyzickým osobám vrátane pozemku, na ktorom je daná nehnuteľnosť postavená. Súčasťou pozemku, na ktorom je nehnuteľnosť postavená, je aj pôdorys základov nehnuteľnosti,

-dodávanie budov vrátane pozemku, na ktorom sú postavené, ktoré sa majú využívať ako domy sociálnej starostlivosti pre seniorov a domovy pre dôchodcov,

-dodávanie budov vrátane pozemku, na ktorom sú postavené, ktoré sa majú využívať ako detské domovy a ozdravné a rehabilitačné zariadenia pre deti so zdravotným postihnutím,

-dodávanie budov vrátane pozemku, na ktorom sú postavené, mestským, resp. miestnym úradom, ktoré ich budú využívať na nájomné bývanie s obmedzenou výškou nájomného pre jednotlivcov alebo rodiny, ktorým ich finančná situácia neumožňuje vlastniť alebo si prenajímať obytnú nehnuteľnosť za trhových podmienok,

-dodávanie hnojív a pesticídov používaných v poľnohospodárstve, osiva a iných poľnohospodárskych produktov určených na siatie alebo výsadbu, ako aj poskytovanie služieb určitého druhu používaných v poľnohospodárstve,

-poskytovanie reklamných služieb v médiách.

Rumunsko tvrdí, že 0 % sadzbu DPH na uvedené dodania tovaru a poskytovanie služieb požaduje na boj proti daňovým únikom. Podľa Rumunska by sa vďaka tomuto opatreniu mala zlepšiť aj konkurencieschopnosť výrobcov v porovnaní so subjektmi pôsobiacimi na čiernom trhu, a zároveň by tak pomohlo odstraňovať tieňové hospodárstvo.

Vo svojej žiadosti poukazuje aj na vedľajšie prínosy plynúce z uplatňovania 0 % sadzby DPH na uvedené plnenia. V prípade dodávania obytných nehnuteľností by to znamenalo zvýšenie zamestnanosti, zníženie cien, lepšiu dostupnosť bývania. V prípade dodávania poľnohospodárskeho tovaru by to zase viedlo k pozitívnym výsledkom zo sociálneho hľadiska a k zvýšeniu životnej úrovne obyvateľstva. V prípade poskytovania reklamných služieb by opatrenie prispelo k udržateľnému rozvoju tohto odvetvia.